FI Euroopan unionin virallinen lehti C 287/2

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 287/02)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”PIMENTÓN DE LA VERA”

EY-asiakirjanumero: ES/PDO/005/0321/29.10.2003

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa 1 kohdassa mainituilta kansallisilta viranomaisilta tai Euroopan komissiolta (1).

1 Jäsenvaltion toimivaltainen viranomainen:

Nimi: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación de España. Osoite: Infanta Isabel, 1 E-28071 Madrid Puhelin: (34) 913 47 53 94 Faksi: (34) 913 47 54 10 Sähköposti: sgcaproagro@mapya.es

2 Hakijaryhmittymä:

Nimi: D. Manuel Fernández Amor, D.N.I. (kansallinen henkilöllisyystodistus) nro 5.602.884-S, ja muita hakijoita. Osoite: «Unión de Productores de Pimentón, Sociedad Cooperativa» Polígono Industrial «El Pocito», Calle E, Parcela E-7, E-10400 Jaraíz de la Vera (Cáceres) Puhelin: (34) 927 46 00 12 Faksi: (34) 927 17 00 71 Sähköposti: — Kokoonpano: Tuottaja/jalostaja ( X ) Muu: ( )

3 Tuotelaji

Luokka 1.8: Muut liitteeseen II kuuluvat tuotteet (mausteet) — paprikajauhe

4 Eritelmä (yhteenveto 4 artiklan 2 kohdan edellytyksistä)

4.1 Tuotteen nimi: ”Pimentón de la Vera”

4.2 Kuvaus: Suojatulla alkuperänimityksellä suojattu tuote on ”Pimentón de la Vera” -paprikajauhe. Sitä valmistetaan jauhamalla Ocales-ryhmän Jaranda-, Jariza- ja Jeromín-lajikkeisiin sekä Bola-lajikkeeseen kuuluvia täysin punaisia paprikoita. Paprikalajikkeet kuuluvat kasvitieteellisiin lajeihin Capsicum annuum L. ja Capsicum longum L. Paprikat ovat kerättäessä kypsiä, terveitä ja puhtaita, niiden väri on lajille tyypillinen, eivätkä ne ole kärsineet tuholaisista tai taudeista. Paprikat kuivataan käyttämällä savustamisessa tammipuuta, mikä on La Veran alueen perinteinen, rajatulta valmistusalueelta peräisin oleva valmistustapa.

Savustamalla kuivaaminen antaa La Veran paprikajauheelle voimakkaan savuisen ja läpitunkevan maun ja aromin. Jauhe on väriltään voimakkaan punainen ja melko kiiltävä. Jauhe on erittäin värjäävää. Ocales-ryhmän lajikkeista valmistettu paprikajauhe värjää voimakkaammin kuin Bola-lajikkeesta valmistettu jauhe. Maku, aromi ja väri ovat varsin pysyviä, mikä johtuu ennen kaikkea siitä, että paprikat kuivataan hitaasti ja varovasti.

Paprikajauheet voidaan jakaa maun perusteella kolmeen ryhmään:

Makea paprikajauhe: Maku on pehmeä ja täysin makea. Valmistetaan Bola- ja Jaranda-lajikkeista.

”Ocal” eli hapanimelä paprikajauhe: Maku on lievästi tulinen. Valmistetaan Jaranda- ja Jariza-lajikkeista.

Tulinen paprikajauhe: Maku on selvästi polttava. Valmistetaan Jeromín-, Jariza- ja Jaranda-lajikkeista.

Fysikaalis-kemialliset ominaisuudet: La Veran paprikajauheen fysikaalis-kemialliset ominaisuudet ovat seuraavat:

Karkeus: Paprikat tulee jauhaa niin hienoksi jauheeksi, että se läpäisee seulan tai siivilän, joka on kokoa 16 ASTM-asteikolla (vastaa 1,19 mm:n silmäkokoa).

Analyyttiset ominaisuudet:

Enimmäiskosteuspitoisuus (%) 14 Kuiva-aineesta eteeristä uutetta enintään (%) 23 Kuiva-aineesta raakakuitua enintään (%) 28 Kuiva-aineesta tuhkaa enintään (%) — Yhteensä (enintään) 9 — Liukenematonta ainesta (enintään) 1 Väri (2) ASTA-yksikköinä (vähintään) 90

Elintarvikeainesosat: Paprikajauheen koostumuksen ja kiiltävyyden parantamiseksi tuotteeseen voidaan lisätä elintarvikkeeksi kelpaavaa auringonkukkaöljyä (enintään 3 % kuivapainosta). Koska öljyn lisääminen ei vaikuta paprikajauheen ominaislaatuun, öljyn alkuperäaluetta ei ole määritetty.

Tuotteessa ei saa olla lainkaan siemeniä, siemenistukoita, verhiöitä tai siemenvarsia, jotka ovat peräisin muista kuin asianomaisen jauheryhmän valmistukseen hyväksytyistä lajikkeista. Tuotteessa ei myöskään saa käyttää keinotekoisia väriaineita eikä muita niihin ominaisuuksiin vaikuttavia aineita, joihin tuotteen määritelmä perustuu.

Tuotteessa olevien hyväksyttyjen lajien siementen, siemenistukoiden, verhiöiden ja siemenvarsien kokonaismäärän on kaikissa tapauksissa oltava pienempi kuin paprikahedelmän muiden osien määrä.

4.3 Maantieteellinen alue: Suojatulla alkuperänimityksellä ”Pimentón de la Vera” varustettavan paprikajauheen valmistuksessa käytettäviä paprikoita tuotetaan La Veran, Campo Arañuelon, Valle del Ambrozin ja Valle del Alagónin alueiden kunnissa. Nämä alueet sijaitsevat Cáceresin maakunnan pohjoisosassa, ja ne käsittävät seuraavat kunnat: Abadía, Aldeanueva de la Vera, Aldeanueva del Camino, Aldehuela del Jerte, Arroyomolinos de la Vera, Carcaboso, Casas del Monte, Casatejada, Casillas de Coria, Cilleros, Collado, Coria, Cuacos de Yuste, El Toril, Galisteo, Garganta la Olla Gargantilla, Granja de Granadilla, Guijo de Galisteo, Guijo de Granadilla, Guijo de Santa Bárbara, Holguera, Jaraíz de la Vera, Jarandilla de la Vera, Losar de la Vera, Madrigal de la Vera, Majadas de Tiétar, Malpartida de Plasencia, Montehermoso, Moraleja, Morcillo, Navalmoral de la Mata, Pasarón de la Vera, Plasencia, Riolobos, Robledillo de la Vera, Rosalejo, Saucedilla, Segura de Toro, Serrejón, Talaveruela de la Vera, Talayuela, Tejeda de Tiétar, Torrejoncillo, Torremenga, Valdeobispo, Valverde de la Vera, Viandar de la Vera, Villanueva de la Vera, Zarza de Granadilla.

Valmistus- ja pakkausalue on täysin sama kuin tuotantoalue.

Jotta suojattua alkuperänimitystä ”Pimentón de la Vera” saisi käyttää, koko tuotantoprosessin viljelystä kuivaukseen ja jalostukseen on tapahduttava edellä tarkoitetulla alueella. Tämän rajoituksen tarkoituksena on taata lopputuotteen alkuperä, jäljitettävyys ja laatu mahdollisimman aukottomasti.

4.4 Alkuperätodisteet: Suojattua La Veran paprikajauhetta valmistetaan rekisteröidyissä laitoksissa. Valmistuksessa käytetään kuivattuja paprikoita, jotka ovat peräisin tuotantoalueella sijaitsevilta rekisteröidyiltä viljelmiltä. Vasta kun tuote on läpäissyt kaikki vaaditut tarkastukset, se voidaan saattaa markkinoille suojatulla alkuperänimityksellä ”Pimentón de la Vera” ja numeroidulla vastaetiketillä varustettuna. Valmistuksessa käytetään Ocales-ryhmän paprikalajikkeita (Jaranda, Jariza ja Jeromín) sekä Bola-lajiketta.

4.5 Tuotantomenetelmä: Tuotanto alkaa paprikakasvin taimiston kasvattamisella helmikuun lopun ja huhtikuun alun välisenä aikana. Taimet siirretään lopulliselle kasvupaikalleen suunnilleen toukokuun 15. päivän ja kesäkuun 10. päivän välisenä aikana.

Ennen kuin taimet siirretään lopulliselle kasvualustalle, maata muokataan riittävästi, jotta paprikantaimien istuttaminen onnistuu mahdollisimman hyvin. Maanpinnan alaiset kovettuneet multakerrokset ja paakut rikotaan, multa möyhennetään, siihen lisätään eloperäisiä lannoitteita, ja pinta tasoitetaan.

Taimet istutetaan käsin tai istutuskoneiden avulla. Istutuksen jälkeen taimia kastellaan runsaasti, jotta ne juurtuvat hyvin.

Viljelmästä riippuen käytetään tippukastelua tai sadetusta. Joillakin viljelmillä käytetään paikalliskastelujärjestelmiä.

Kun paprikat ovat kypsiä, ne kerätään käsin ja kuljetetaan viljelmillä sijaitseviin kuivaamoihin. Paprikat kuivataan savustamalla käyttäen järjestelmää, joka perustuu kuivatusuunin läpi kulkevaan vertikaaliseen ilmavirtaukseen. Kuivaamisesta huolehtii viljelijä itse.

Tämän järjestelmän ansiosta paprikat voidaan kuivata hitaasti ja varovasti. 10–15 päivän kuluessa paprikoiden kosteusarvo laskee 80 prosentista alle 15 prosenttiin. Lopputuotetta kutsutaan nimellä cáscara (kuori). Siinä on savun maku ja aromi ja erittäin tasainen väri. Nämä luonteenomaiset piirteet ovat La Veran kuivausjärjestelmän ansiota.

Cáscara jauhetaan hienoksi paikallisissa kivimyllyissä. Viimeinen jauhatus tapahtuu pystyyn asetettujen ”välityskivien” (piedras de transmitir) välissä. Tässä vaiheessa tuotteeseen saatetaan lisätä kasviöljyä, jonka määrä ei saa ylittää tämän yhteenvedon kohdassa 4.2 mainittua enimmäismäärää. Öljyn lisääminen ei vaikuta tuotteen ominaislaatuun. Lopuksi tuote pakataan ja merkitään, minkä jälkeen se on valmis myytäväksi.

4.6 Yhteys maantieteelliseen alkuperään: Ensimmäiset viittaukset paprikanviljelyyn La Veran alueella ovat peräisin 1500-luvulta, jolloin Yusten luostarin (Cuacos de Yuste, La Veran kunta) hieronymiittimunkit viljelivät sitä.

Viljely levisi vähitellen La Verasta lähialueille Campo Arañueloon, Valle de Ambroziin ja Valle del Alagóniin. Paprikanviljelyn arvostus kasvoi jatkuvasti viljelijöiden keskuudessa, sillä se oli taloudellisesti varsin tuottavaa.

Paprikajauheen teollinen valmistus alkoi 1600-luvun lopussa, ja valmistusmenetelmää kehitettiin merkittävästi 1700-luvun puolivälissä. Noihin aikoihin paprikat jauhettiin vuoristopurojen varsille rakennetuissa viljamyllyissä. Sähköistämisen myötä La Verassa alettiin käyttää myös sähköllä toimivia myllyjä. Tämä johti teollisuusprosessin huomattavaan kehittymiseen, ja laitoksia alettiin perustaa pelkästään paprikajauheen valmistusta varten.

Paprikajauheen valmistuksessa käytetään kotoperäisiä lajikkeita, jotka kuuluvat kasvitieteelliseen lajiin Capsicum annuum L., jonka hedelmät ovat pyöreähköjä, tai kasvitieteelliseen lajiin Capsicum longum L., jonka hedelmät ovat pitkulaisia. Bola-lajike kuuluu Capsicum annuum L. -lajiin ja Ocales-lajikkeet (joista käytetään myös nimitystä ”Agridulce de la Vera”) Capsicum longum L. -lajiin. Lajikkeet ovat hyvin kestäviä, ja ne ovat sopeutuneet erittäin hyvin alueen maaperään ja ilmastoon. Tästä syystä niitä ei ole korvattu vierasperäisillä lajikkeilla. Toinen merkittävä syy käyttää kotoperäistä lajiketta on se, että kasvi sopii erinomaisesti kuivattavaksi savustamalla. Tämä 1600-luvulla La Verassa kehitetty menetelmä on edelleen käytössä.

Tuotantoalueen mikro-ilmaston erityispiirteet johtuvat alueen suojaisesta sijainnista Sierra de Gredos –vuoriston vieressä. Maaperä on kuohkeaa eikä sisällä lainkaan suoloja, kastelussa käytettävä vesi on laadukasta eikä veden suolapitoisuuskaan ole ongelma. Luonnonolosuhteet suosivat kotoperäisten lajikkeiden viljelyä ja antavat niistä valmistetulle paprikajauheeelle sen voimakkaan ominaismaun.

Lajikkeen makua täydentää savustus. Tämän kuivausmenetelmän käyttö johtuu alueen ilmastosta, jossa aurinkokuivaus ei ole mahdollista. Savustus antaa paprikajauheelle sen tyypillisen maun ja aromin sekä takaa värin säilymisen.

Kotoperäisten lajikkeiden käyttö ja tuotteen kuivaaminen savustamalla ja jauhamalla 1600-luvulta lähtien käytetyissä kivimyllyissä on luonut Cáceresin maakunnan pohjoisosassa valmistettavan La Veran paprikajauheen maineen ainutlaatuisena tuotteena.

4.7 Valvontaelin:

Nimi: Consejo Regulador de la Denominación de Origen Protegida «Pimentón de la Vera» Osoite: Avda. de la Constitución, 65 E-10400 Jaraíz de la Vera (Cáceres) Puhelin: (34) 927 17 02 72 Faksi: (34) 927 17 02 72 Sähköposti: info@pimentonvera-origen.com

Suojatun alkuperänimityksen ”Pimentón de la Vera” valvontaelin täyttää ISO 45011 -standardin vaatimukset.

4.8 Merkintä: Kullakin rekisteröidyllä jalostuslaitoksella on oma kaupallinen etikettinsä, jolle on saatava valvontaelimen hyväksyntä. Etiketissä on oltava merkintä Denominación de Origen Protegida ”Pimentón de la Vera”.

Suojatulla alkuperänimityksellä ”Pimentón de la Vera” suojattu, kulutukseen tarkoitettu paprikajauhe on varustettava sääntelyneuvoston rekisteröimällä tunnuksella, joka on sääntelyneuvoston omaisuutta, sekä numeroidulla vastaetiketillä. Tuotetta ei voi panna myyntiin, ellei näitä vaatimuksia täytetä. Numeroitua vastaetikettiä voidaan käyttää vain kerran.

4.9 Kansalliset vaatimukset:

— Laki 25/2.12.1970Estatuto de la Viña, del Vino y de los Alcoholes

— Lain 25/1970 soveltamisesta annettu asetus 835/28.3.1972

— Määräys (25.1.1994) Espanjan lainsäädännön yhteensovittamisesta maataloustuotteiden ja elintarvikkeiden alkuperänimityksistä ja maantieteellisistä merkinnöistä annetun asetuksen (ETY) N:o 2081/1992 kanssa

— Kuninkaan asetus 1643/22.10.1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.

(2) jauhamishetkellä